Здравейте,  

Днес, 03.07.20 ми беше връчен електронен фиш в КАТ за превишена скорост от декември 2019. Фишът е връчен при мое доброволно посещение на КАТ, след като видях известие в електронната система за проверка на задължения, че имам “невръчени НП и/или електронни фишове”. До днес не ме бяха известявали по никакъв начин и не са ме търсили, за да ми го връчат.


Във фиша се твърди, че съм шофирал със скорост от 83 км/ч при ограничение 50 км/ч. Преглеждайки снимките, установявам няколко несъответствия:


– снимките са под ъгъл и между камерата и автомобила ми има няколко запречващи обекта (дървета) – влияе ли това на показанията?  

– в лентата за насрещно движение зад автомобила ми се вижда, че има други движещи се превозни средства – може ли тяхната скорост също да е била отчетена?  

– на снимката не се вижда ясно шофьора на автомобила.  

– координатите EL: 23,35000 NL 42,68333 – не намирам къде е точната локация по тези координати, как може да се проверят?  

– даден е номер на блок 17 жк Суха река, София, който при посещение на мястото се вижда, че е на около 150-200 м от снимката


Според вас дали имам резон да оспорвам фиша и той да бъде отменен в съда? Притеснявам се, че в момента тече 14-дневен срок с намаление на сумата на фиша, който мога да изтърва. Дали си струва оспорването?




Оспорване на електронен фиш за превишена скорост
================================================

 

Здравейте,


можете да подадете възражение или жалба самостоятелно, без представителство от адвокат. Адвокатското възнаграждение се дължи за извършеното процесуално представителство и съставяне на жалбата, като не е свързано с положителен резултат от отмяна на фиша.


Поздрави,  

адв. Николина Митова  

тел. 0898 303092




Здравейте и благодаря за отговора. Прието ли е частно лице да подаде без адвокатско представяне жалба в съда по този случай?  

Също така, да разбирам ли, че адвокатското възнаграждение е дължимо и в случай, че фишът не бъде отменен от съда? Или не се дължи в случай, че съда не отмени фиша?




Здравейте, 


адвокатското възнаграждение е съобразно Наредба № 1 на Висшия адвокатски съвет и обикновено е 300 лв. за такива случаи. Имате възможност както да подадете възражение, така и жалба съгласно посоченото по-горе.


Поздрави,  

адв. Николина Митова  

тел. 0898 303092




Здравейте,  

Благодаря за отговора!  

В моя случай какви мерки е редно да предприема – възражение или обжалване?


Освен това, съвсем директно – какво ще ме посъветвате – в момента дължа 280 лв (с отстъпка 30%) за този фиш. 


Ако реша да предприема действия, колко може да ми струва това (адвокат и т.н.) и дали си струва занимавката, или е по-лесно и просто да го платя? Има ли според вас някаква гаранция, че гореописаното (най-вече несъответствие на координати и адрес) ще премахне фиша?


Поздрави!




Здравейте,


срещу електронен фиш може да се подаде възражение, а не жалба, като е препоръчително да се консултирате на място с адвокат и да му представите фиша. За подаването на възражение не се дължи държавна такса, а същото може да бъде изпратено в 7 дневен срок от връчване на фиша до Директора на съответната структура на МВР.  

Освен това електронният фиш може да бъде обжалван в 14-дневен срок от получаването му (за разлика от Наказателното постановление, което се обжалва в 7-дневен срок от получаването му), а когато е направено възражение – в 14-дневен срок от съобщаването на отказа за анулиране на фиша.


Жалбата, както при обжалването на наказателните постановления, също се подава до директорът на съответната структура на МВР, на чиято територия е установено нарушението. В 7-дневен срок от получаването ѝ жалбата се изпраща заедно с цялата преписка на съответния районен съд, като в съпроводителното писмо посочва и доказателствата в подкрепа на обжалвания електронен фиш. Компетентен да разгледа делото е районният съд в района, където е констатирано нарушението.  

Според чл. 189, ал. 2 от Закона за движение по пътищата “електронният фиш съдържа данни за: териториалната структура на Министерството на вътрешните работи, на чиято територия е установено нарушението, мястото, датата, точния час на извършване на нарушението, регистрационния номер на моторното превозно средство, собственика, на когото е регистрирано превозното средство, описание на нарушението, нарушените разпоредби, размера на глобата, срока, сметката, начините за доброволното и заплащане. Образецът на електронния фиш се утвърждава от министъра на вътрешните работи.”  

Липсата на само един от изброените реквизити в електронния фиш може да го превърне в невалиден. В практиката много често съдилищата установяват, че в електронния фиш липсва пълно, ясно и конкретно посочване на мястото на извършване на нарушението, поради което приемат, че същият е незаконосъобразен.  

Във Вашия случай доколкото разбирам от описанието има неясноти относно мястото на извършване на нарушението, което е едно от основанията за отмяна на фиша.


Поздрави,  

адв. Николина Митова  

тел. 0898 303092


